b'\n_START_ARTICLE_\nGal\xc3\xa4rv\xc3\xa4gen\n_START_SECTION_\nTordenskjold og Swedensborg\n_START_PARAGRAPH_\nSvenskene startet planleggingen for overf\xc3\xb8ringen av krigsskipene fra Str\xc3\xb6mstad i juni 1718 etter et m\xc3\xb8te mellom svenskekongen Karl XII og Emanuel Swedenborg. Troppene i Svea Livgarde og \xc3\x84lvsborg Regementet p\xc3\xa5 mellom 500 og 800 mann ble kommandert til arbeidet, som startet den 26. juni 1718. Vannene i terrenget mellom Str\xc3\xb6mstad og Iddefjorden ble utnyttet, men skipene m\xc3\xa5tte trekkes over land p\xc3\xa5 strekningene mellom disse._NEWLINE_Swedenborg hadde erfaring og ekspertise fra skipsfarten i G\xc3\xb6ta \xc3\xa4lv, der b\xc3\xa5tene ble trukket over land ved Stora og Lilla Edet f\xc3\xb8r slusene i Trollh\xc3\xa4ttan var anlagt. Men ideen til denne usedvanlige overf\xc3\xb8ringen, som savner sitt sidestykke i skandinavisk historie, er sagt \xc3\xa5 v\xc3\xa6re inspirert av den dansk-norske sj\xc3\xb8helten Tordenskjold._NEWLINE_I oktober 1717 hadde Tordenskjold v\xc3\xa6rt med p\xc3\xa5 \xc3\xa5 overf\xc3\xb8re to dobbelte sjalupper til Iddefjordsflotiljen. Denne operasjonen ble utf\xc3\xb8rt etter hans forslag ovenfor krigsr\xc3\xa5det. Inspirert av eksempelet mellom R\xc3\xb8sneskilen og Isebakkestranden ved Knivs\xc3\xb8ya gikk Swedenborg til verket.\n_START_SECTION_\nTransportruten\n_START_PARAGRAPH_\nDen 26. juni startet generalkvartermester Baltzar von Dahlheim den f\xc3\xb8rste overf\xc3\xb8relsen ved \xc3\xa5 f\xc3\xb8re de f\xc3\xb8rste fart\xc3\xb8yene opp p\xc3\xa5 land fra bukten ved byen Str\xc3\xb6mstad og varpe dem p\xc3\xa5 stokker til Str\xc3\xb6msvattnet. Ved enden av vannet ble fart\xc3\xb8yene dratt p\xc3\xa5 land ved g\xc3\xa5rden Norr Hede s\xc3\xb8r for V\xc3\xa4rmlandsbro. Der ble de st\xc3\xb8rre fart\xc3\xb8yene f\xc3\xb8rt forbi Gr\xc3\xb6ne h\xc3\xb6g til F\xc3\xa4ringen, mens de mindre ble f\xc3\xb8rt i skogsterreng til g\xc3\xa5rdene K\xc3\xa5r\xc3\xb6d og Jonsbo og s\xc3\xa5 langs Eggedalen til F\xc3\xa6ringen._NEWLINE_Fra F\xc3\xa6ringen fortsatte ferden til Pr\xc3\xa4stvattnet og forbi N\xc3\xa4singe kyrka enten over N\xc3\xa4singesletten for de mindre fart\xc3\xb8yene eller p\xc3\xa5 en lengre rute via \xc2\xabLuren\xc2\xbb, for skip som ikke kunne komme over mindre berg mellom sletten og sj\xc3\xb8en L\xc3\xa5ngen._NEWLINE_Den t\xc3\xb8ffeste og meste anstrengende delen av arbeidet for soldatene var D\xc3\xb6dmansstenen med en \xc3\xa5s fra den nordlige delen av L\xc3\xa5ngen ved Husl\xc3\xb6s. Her var det en stor stigning til myrene. Stigningen var s\xc3\xa5 stor at soldatene som slepte fart\xc3\xb8yene oppover \xc3\xa5sen, var n\xc3\xb8dt til \xc3\xa5 hvile ut i flere dager. G\xc3\xa5rden Galejer\xc3\xb6d var de svenske soldatenes hvilested f\xc3\xb8r de m\xc3\xa5tte gi seg i kast med de sagnomsuste Galejmyrarna._NEWLINE_Etter \xc3\xa5 ha forserte de vanskeligste hindringene, kom fart\xc3\xb8yene ned p\xc3\xa5 landeveien N\xc3\xa4singe-Bj\xc3\xb6rner\xc3\xb6d til Elgsj\xc3\xb6n. Der hadde et leirsted blitt anlagt for hundrevis av soldater. De oppholdt seg der i telter og barakker ved berget utenfor Elgsj\xc3\xb6ns nordlige ende. Stedet het n\xc3\xa5 L\xc3\xa4gret eller Leijret. I ettertiden fikk en mindre g\xc3\xa5rd p\xc3\xa5 stedet dette navnet._NEWLINE_Men anstrengelsene var ikke over, den siste delen var ikke mindre krevende. Fra Elgsj\xc3\xb6n gikk ferden ned mot Tr\xc3\xa5ngstrandsviken, s\xc3\xb8r for Pileg\xc3\xa5rden, over besv\xc3\xa6rlig terreng. Ved H\xc3\xa4llesm\xc3\xb6rk kom fart\xc3\xb8yene til sin endestasjon, Iddefjorden.\n_START_SECTION_\n\xc2\xabLuren\xc2\xbb\n_START_PARAGRAPH_\n\xc2\xabLuren\xc2\xbb var det st\xc3\xb8rste krigsfart\xc3\xb8yet ble trukket p\xc3\xa5 land og slept fra Str\xc3\xb6mstad til Iddefjorden, men \xc2\xabLuren\xc2\xbb var ikke en vanlig galei. Det var en 19,3 meter lang og 4,5 meter bred brigatine som veide 39 tonn. Likevel var \xc2\xabLuren\xc2\xbb en like stor trussel som en storgalei etter de lokale forholdene p\xc3\xa5 Iddefjorden og bestykningen var ikke mindre slagkraftig. Den hadde to 12-punds, fire 8-punds og \xc3\xa5tte 3-punds kanoner ved siden av \xc3\xa5tte 2-punds svingbass._NEWLINE_Forflytningen av \xc2\xabLuren\xc2\xbb var meget problematisk og f\xc3\xb8rst i september kunne dette krigsfart\xc3\xb8yet ligge p\xc3\xa5 vannet ved Pileg\xc3\xa5rden. Det tok svenskene n\xc3\xa6r en m\xc3\xa5ned \xc3\xa5 fullf\xc3\xb8re operasjonen fra Str\xc3\xb6mstad.\n_START_SECTION_\nDen svenske flotiljen\n_START_PARAGRAPH_\nTilsammen tolv st\xc3\xb8rre og mindre krigsfart\xc3\xb8yer var f\xc3\xb8rt over land og sj\xc3\xb8 via en tyve kilometer lang strekning til en ny havn i Tr\xc3\xa5ngstrandsviken. Denne viken var ikke bare beskyttet av skanser ved Krokstrand, men ogs\xc3\xa5 av et batteri p\xc3\xa5 odden mellom viken og Iddefjorden. Ved Krokstrand hadde man startet et b\xc3\xa5tbyggeri p\xc3\xa5 et verft og der hadde mindre rofart\xc3\xb8yer kalt l\xc3\xa6der- og blikkb\xc3\xa5ter, mindre prammer og t\xc3\xb8mmerfl\xc3\xa5te blitt bygget og sj\xc3\xb8satt._NEWLINE_Utenom \xc2\xabLuren\xc2\xbb var tilsammen to mindre galeier, tre skj\xc3\xa6rg\xc3\xa5ter som ogs\xc3\xa5 kalles halvgaleier og seks dobbelte og enkelte sjalupper som kalles \xc2\xabslupar\xc2\xbb av svenskene slept fra Str\xc3\xb6mstad til Iddefjorden. Alle disse var tatt fra G\xc3\xb8teborgseskadren som var underlagt viseadmiral Olof Str\xc3\xb6mstierna._NEWLINE_I september 1718 var tre t\xc3\xb8mmerfl\xc3\xa5ter ferdigbygget, og byggingen av ti prammer var startet. Men kun f\xc3\xa5 var klargjort for kamp. I november var den svenske flotiljen i Iddefjorden p\xc3\xa5 18 st\xc3\xb8rre og mindre krigsfart\xc3\xb8y samt et ukjent antall mindre b\xc3\xa5ter._NEWLINE_Under Sj\xc3\xb8krigen i Iddefjorden hadde svenskene opplevd et tilbakeslag ved Pileg\xc3\xa5rden i august da norsk beskytning fra redutten p\xc3\xa5 Skriver\xc3\xb8ya for\xc3\xa5rsaket stor \xc3\xb8deleggelse p\xc3\xa5 deres fart\xc3\xb8yer og bygninger. I september ble flere vakthus oppf\xc3\xb8rt ved Pileg\xc3\xa5rden og et nytt batteri ble reist ved H\xc3\xa4lle._NEWLINE_Da den norske Iddefjordsflotiljen ble senket og etterlatt p\xc3\xa5 bunnen av fjorden den 16. november 1718, hadde den svenske flotiljen igjen herred\xc3\xb8mme over den strategiske viktige fjorden og kunne bidra til beleiringen av Fredriksten festning. Flotiljens oppgave var ikke \xc3\xa5 ta herred\xc3\xb8mmet fra nordmennene over fjorden, men \xc3\xa5 assistere en beleiring. Et beleiringstren med ammunisjon, tyngre beleiringsskyts, en stor mengde krutt\xc3\xb8nner og mye annet m\xc3\xa5tte fraktes over fjorden. Dette var grunnen til at flotiljen hadde f\xc3\xa5tt forsyningsoppdraget for beleiringen av festningen i Halden._NEWLINE_Fra Pileg\xc3\xa5rden ble de f\xc3\xb8rste forsyningene f\xc3\xb8rt til Ystehedekilen og Furuvarp p\xc3\xa5 den andre siden av Iddefjorden allerede den 12. november. Disse var viktige i opprettelsen av en ny flytebro over Svinesund. Der hentet de svenske fart\xc3\xb8yene beleiringsartilleriet og ammunisjon den 26. november og fraktet disse til Furuvarp. Selv om isen gradvis begynte \xc3\xa5 bli et hinder, fortsatte flotiljen m\xc3\xb8ysommelig sin oppgave med stor innsats._NEWLINE_Etter Karl XIIs d\xc3\xb8d 11. desember 1718 ble flotiljen viktig p\xc3\xa5 ny, n\xc3\xa5 for \xc3\xa5 f\xc3\xa5 fortgang p\xc3\xa5 retretten fra Norge. Frederik av Hessen, som overtok etter sin svogers d\xc3\xb8d, hadde beordret denne, og p\xc3\xa5 kort varsel m\xc3\xa5tte hele beleiringstrenet med artilleri, ammunisjon, krutt og artillerister f\xc3\xb8res over til den svenske siden._NEWLINE_Fra Furuvarp dro fart\xc3\xb8yene fram og tilbake i flere dager med stort hastverk, men de kunne ikke ta alle. Noen m\xc3\xa5tte f\xc3\xb8res med hester p\xc3\xa5 landsiden mot Ed, noe som var et stort slit. Alt som ble overf\xc3\xb8rt til Pileg\xc3\xa5rden m\xc3\xa5tte lagres eller graves ned for \xc3\xa5 hentes senere ved bedre vinterf\xc3\xb8re. En halvgalei ble overbelastet med ammunisjon og sank ved Furuvarp._NEWLINE_Den endelige skjebnen for den svenske flotiljen i Iddefjorden er ikke kjent, men flere fart\xc3\xb8yer hadde blitt trukket p\xc3\xa5 land i l\xc3\xb8pet av vinteren og v\xc3\xa5ren i 1719 og forlatt. Allerede om v\xc3\xa5ren 1719 tok et norsk streiftog seg over fjorden og fant tolv kanoner og seks bombekastere som var gravet ned ved Pileg\xc3\xa5rden.\n_START_SECTION_\nGal\xc3\xa4rv\xc3\xa4gen i dag\n_START_PARAGRAPH_\nNaturv\xc3\xa5rden i Str\xc3\xb6mstad har istandsatt den gamle tras\xc3\xa9en fra Karlsgatan i Str\xc3\xb6mstad som turvei. Gjennom turveien har man f\xc3\xa5tt tilgjengelighet til flere mindre severdigheter, blant annet flere fortidsminner._NEWLINE_Ved slutten av turveien er det reist en minnestein ved H\xc3\xa4llesm\xc3\xb6rk. Den opplyser at viseadmiral Olof Str\xc3\xb6mstierna, generalkvartermester Baltzar von Dahlheim og Emanuel Swedenborg ledet transporten av de 12 fart\xc3\xb8yene under Den store nordiske krig.'